2009ko abenduaren 1ean egindako bilkuran, Nafarroako Parlamentuko Eledunen Batzarrak ondoko adierazpena onetsi zuen:

 “Iragan osteguneko goizaldean, Diario de Navarra egunkariaren Iruñeko bulegoari eraso egin zioten jaurtigai su-eragile baten bidez, eta horren ondorioz kalte material garrantzitsuak izan dira lokalean. Eraso berri horren aurrean, Nafarroako Parlamentuko Eledunen Batzarrak erabaki du:

Lehena. Nafarroako Parlamentuak adierazten du irmoki gaitzesten duela Diario de Navarra egunkariaren bulegoen aurkako erasoa. Halaber, elkartasuna eta hurbiltasuna adierazten dizkie enpresa hori osatzen duten guztiei eta animatzen ditu, aldi berean, irmo jarrai dezaten beren informazio-jarduera askatasunez garatzen terroristen aurrean, horretarako irakurleen, erakundeen, foru erkidegoaren eta Nafarroako gizarte demokratiko osoaren babesa baitute.

Bigarrena. Nafarroako Parlamentuak uste du Diario de Navarra egunkariaren aurkako erasoa adierazpen askatasunaren eta informazioa eta iritziak zabaltzeko eskubidearen aurkako eraso larria dela, eta eskubide horiek ezinbestekoak direla Nafarroakoa bezalako gizarte demokratiko batean, zeina terroristek mendean hartu nahi baitute.

Hirugarrena. Nafarroako Parlamentuak babesa agertzen die informatzeko eskubidea baliatuz askatasunez eta ausardiaz ETAren erailketak eta erasoak gaitzesten dituzten hedabideei –eraso terrorista baten biktima izan den Diario de Navarra egunkaria, kasu– eta, erakunde demokratikoen moduan, zuzenbide estatuaren, Konstituzioaren eta Foru Hobetzearen balio eta oinarriak defendatzen dituztenei terroristen izuaren eta xantaiaren aurrean.

